text: Åben minkfarm
  18 september 2011 kl. 16.41
  Minkavler Jesper Vad Jensen er træt af den negative omtale, som danske minkavlere har fået i medierne den seneste tid. I dag holdt han åbent hus på sin minkfarm Mølvadgård ved Gredstedbro for at give minkavlerne et bedre ry.
  - Vi er ikke dyremishandlere på nogen måder. Men det er der nogle, der tror, fordi det er det billede, medierne har tegnet af os, siger Jesper Vad Jensen.
  I løbet af dagen kunne 300 nysgerrige besøgende derfor se hans 22.700 mink og danne deres eget personlige indtryk af minkenes levevilkår.
  
  Charmeoffensiv
  Og minkavlernes charmeoffensiv lykkedes tilsyneladende:
  - Der er rene bure og minkene ser godt tilpas ud, fortæller Else Marie Lundgaard, der i dag besøgte minkfarmen med sin mand og tre børnebørn.
  I Danmark producerer landets omkring 1400 minkavlere 14 mio. skind om året. I år giver det en omsætning på ca. 8. mia. kr.
  